**Anemija** je stanje koje je definirano smanjenim volumenom crvenih krvnih stanica (eritrocita) u cirkulaciji i/ili smanjenom količinom hemoglobina (proteina koji nosi kisik u crvenim krvnim stanicama). 

Kao posljedica toga je smanjena sposobnost krvi da prenosi kisik do tkiva. Hemoglobin mora biti prisutan da bi osigurao adekvatnu oksigenaciju svih tjelesnih tkiva i organa.

Među tri glavna uzroka anemije spadaju prekomjeran gubitak krvi (hemoragija), prekomjerno uništenje crvenih krvnih stanica (hemoliza) ili nedostatna proizvodnja crvenih krvnih stanica (nedostatna eritropoeza).

Klasifikacija
-------------

Anemija je najučestaliji krvni poremećaj. Postoji nekoliko vrsta anemije, uzrokovane širokim spektrom različitih vrsta uzroka. 

Anemija se klasificiraju prema volumenu crvene krvne stanice na: 

* mikrocitne (smanjen volumen), MCV < 80 fL
* normocitne (normalan volumen), MCV 80 - 95 fL
* makrocitne ili megaloblastične (povećan volumen), MCV > 95 fL

Anemije se kalsificiraju i prema patogenetskom mehanizmu:

* hipoproliferacijske anemije:
	+ aplastična anemija
	+ izolirana aplazija crvene loze
	+ anemija zbog kroničnog bubrežnog zatajenja
	+ anemija zbog endokrinoloških bolesti
* anemija zbog poremećaja u sazrijevajnu eritrocita:
	+ megaloblastična anemija - deficit vitamina B12 ili folne kiseline
	+ sideropenična anemija - deficit Fe
* hemolitičke anemije ili povećan gubitak krvi:
	+ nasljedne - poremećaji membrane, metabolizma i hemoglobina eritrocita
		- poremećaji membrane eritrocita: nasljedna sferocitoza, nasljedna eliptocitoza, nasljedna stomatocitoza, akantocitoze
		- poremećaji metabolizma eritrocita: manjak enzima glukoza-6-fosfat dehidrogenaze, manjak enzima heksokinaze, manjak enzima piruvat-kinaze,
		- poremećai sastava i sinteze hemoglobina: talasemije, eritropoetička porfirija, hemoglobin S, hemoglobin C, D i E, nestabilni hemoglobini
	+ stečene - mikroangiopatske, imunološke, hipersplenizam, akutno krvarenje :
		- paroksizimalna noćna hemoglobinurija
		- sindrom fragmentacije eritrocita
		- mikroangiopatska hemolitička anemija (trombocitička trombocitopenična purpura - TTP, hemolitičko-uremički sindrom - HUS, anemija zbog DIK-a, meningokokne sepse ili tijekom preeklampsije)
		- sekundarna hemolitička anemija (zbog bolesti jetre ili bubrega)
		- imune hemolitičke anemije
		- uzrokovane kemijskim i fizikalnim agesima (lijekovi, industrijske tvari, opekline)
* anemije nepoznatog ili višestrukog mehanizma nastajanja:
	+ anemija zbog infiltracije koštane srži
	+ anemija kronične bolesti
	+ anemija zbog nutritivnih manjaka
	+ sideroblastična anemija

Dvije najčešće anemije su: sideropenična anemija (nastala zbod nedostatka željeza) i anemija kronične bolesti (javlja se zajedno sa određenim bolestima, zaraznim i nezaraznim, malignim ili traumi)

Znaci i simptomi
----------------

Anemija se kod mnogih ljudi javlja nezapaženo, a njeni simptomi mogu biti prilično nejasni i neprimijetni. Najčešće, pacijenti koji boluju od anemije, žale se na opći osjećaj slabosti i nelagode. Kratak dah se javlja u mnogo težim slučajevima. Vrlo teški oblik anemije dovodi do kompenzacijske reakcije pri kojoj se krvni tlak zamjetno povećava, uzrokujući palpitacije i znojenje; ovaj proces kod starijih ljudi može dovesti do zatajenje srca.

Palor (blijeda koža i sluznice) se primjećuje samo u teškim slučajevima anemije, i stoga nije pouzdan simptom.

Dijagnoza
---------

Najčešći način dijagnosticiranja anemije je uz pomoć labaratorijske analize kompletne krvne slike (KKS). 
Za određivanje anemije i njenog uzroka korisni su različiti podaci dobiveni labaratorijskom analizom krvi, kao što su koncentracija hemoglobina i hematokrita, stanični indeksi (MCV - prosječni stanični volumen; MCHC - prosječna stanična koncentracija hemoglobina), broj retikulocita, serumski feritin, razina željeza u krvi, razina vitamina B12 u krvi, ukupna sposobnost vezanja željeza (TIBC - engl. total iron binding capacity).
.